EXCLUSIV Reacția lui Firicel Tomai după ce Simona Halep și-a aflat adversara de la Miami Open + Ce spune despre revenirea sportivei în circuit
Chiar dacă statistica este de partea româncei înainte de confruntarea cu Paula Badosa, Simona Halep va avea, totuși, parte de un duel de foc în primul tur la Miami Open.
Românca revine în tenis după ce Tribunalul de Arbitraj Sportiv de la Lausanne i-a micșorat suspendarea în cazul contaminării cu Roxadustat.
Reacția lui Firicel Tomai după ce Simona Halep și-a aflat adversara de la Miami Open + Ce spune despre revenirea sportivei în circuit
Firicel Tomai, primul antrenor al Simonei Halep, a vorbit pentru Sport.ro despre turneul de la Miami și a precizat faptul că românca a avut parte de o tragere la sorți bună, după ce a picat cu Paula Badosa.
- De asemenea, Firicel Tomai a ținut să evidențieze și problemele prin care a trecut Paula Badosa, care s-a retras de la Indian Wells
"Simona a ales acest turneu nu neapărat cu scopul de a acumula puncte și de a face un rezultat. A vrut și dorește să ia mai mult contact din nou cu atmosfera de concurs. Eu cred că e un moment bun să stabilească și să-și vadă startul. Să vadă unde se situează și ce trebuie să facă concret.
Referitor la Badosa, din câte știu, să vedem, că ea s-a retras la Indian Wells, avea ceva probleme cu spatele. Dar, până la urmă, la Miami tot tabloul e plin de fete foarte bine și cu oricine ai juca sunt meciuri grele. Nu e rea tragerea cu Badosa, ulterior vor urma dueluri mai grele.
E momentul potrivit ca Simona, cu entuziasm, încredere și optimismul pe care le-a obținut după sentința de la TAS să vadă unde se află din punct de vedere competițional. Sigur, având grijă și ea să nu riște vreo accidentare.
Simonei i-a lipsit tenisul, are bagajul necesar să bată pe oricine. Cel mai important e primul meci. Dacă trece, undeva un procent destul de mare se poate considera înapoi în business, înapoi în tenis. Va vedea la fața locului cât de mult poate să întindă coarda.
E un antrenament specific, să zic așa. Acolo resimți iarăși atmosfera și vezi ce se joacă. Dacă acest tenis a evoluat sau nu. Sigur, orice lucru evoluează zi de zi, dar vezi foarte bine. Ea stă acolo de o săptămână și are armele la ea. E un restart bun în care poate să facă o părere despre cum să abordeze perioada următoare", a spus Firicel Tomai pentru Sport.ro.
Pe cine întâlnește Halep în faza următoare a competiției dacă o elimină pe Paula Badosa
Dacă va reuși să treacă de primul tur, Halep o va întâlni pe Aryna Sabalenka (2 WTA), iar lucrurile se vor complica și mai tare pentru campioana noastră în cazul în care va merge mai departe. În runda a treia, Halep ar putea să dea peste Karoline Wozniacki (129 WTA), Krejcikova sau Putintseva (21 WTA).
Dacă va reuși imposibilul și se va califica în sferturile de finală ale turneului de la Miami, Simona Halep s-ar putea duela cu Qinwen Zheng (7 WTA), Beatriz Haddad Maia (13 WTA), Victoria Azarenka (32 de ani) sau Katie Boulter (30 WTA).
În semifinale, Halep ar putea întâlni nume precum Rybakina, Sakkari, Kalinskaya sau Ostapenko, iar în ultimul act s-ar putea afla față în față chiar cu liderul mondial, Iga Swiatek, sau cu jucătoare precum Coco Gauff, Jessica Pegula, Ons Jabeur sau Svitolina.
Urmăriți SPORT.RO și pe Google News